I N D O K O L Á S

1. ***§-hoz***

Az államháztartásról szóló 2011. évi CXCV. törvény 34.§-ában és az államháztartásról szóló törvény végrehajtásáról szóló 368/2011. (XII.31.) Korm. rendelet 42-43/A. §-ában foglaltak figyelembevételével szabályozza a költségvetési rendelet 9. §-a az előirányzat-módosítások rendjét.

A költségvetési rendelet III. negyedéves módosítását az eredeti költségvetésben nem tervezett állami hozzájárulások, elnyert pályázati támogatások tették indokolttá Az átruházott hatáskörben történt előirányzat módosítások, illetve átcsoportosítások és a költségvetési szervek saját hatáskörű módosításai, illetve átcsoportosításai is átvezetésre kerültek.

A jelen előirányzat-módosítás keretében 854.566 E Ft-tal javasoljuk növelni a költségvetés főösszegét, mely így az eredeti költségvetésben szereplő 64.238.052 E Ft-ról a rendelet eddigi módosításaival együtt 66.207.287 E Ft-ra módosul.

***A bevételi előirányzatok főbb változásai:***

|  |  |
| --- | --- |
| 1. Működési célú támogatások államháztartáson belülről |  |
| - önkormányzatok működési támogatásai |  85.980 E Ft |
|  - egyéb működési célú támogatások |  1.661 E Ft |
| 2. Felhalmozási célú támogatások államháztartáson belülről |   |
|  - egyéb felhalmozási célú támogatások |  337.401 E Ft |
| 3. Működési bevételek |  152.481 E Ft |
| 4. Felhalmozási bevételek |  5. 408 E Ft |
| 5. Működési célú átvett pénzeszközök államháztartáson kívülről |  6.256 E Ft |
| 6. Felhalmozási célú átvett pénzeszközök államháztartáson kívülről |  1.000 E Ft |
| 7. Finanszírozási bevételek |  |
| * értékpapír értékesítés
 |  232.861 E Ft |
|  Költségvetési szervek |   |
|  - saját bevételek |  31.518 E Ft |

***1. Működési célú támogatások államháztartáson belülről*** rovaton az előirányzatot összességében 87.641 E Ft-tal javasoljuk emelni, amiből az önkormányzat működési célú állami hozzájárulásainak növekménye 85.980 E Ft.

 Az állami támogatások májusi lemondása és pótigénylése során a veszélyhelyzet miatti csökkenő igénybevétel miatt az étkeztetés jogcímen mutatószámokról kellett lemondani, a finanszírozás szempontjából elismert szakmai dolgozók bértámogatásából és az üzemeltetési támogatásból 114.348 E Ft visszavonásra került. A bölcsődei ellátásban mutatószám csökkenés nem volt, mivel a beiratott gyermekek után lehet a veszélyhelyzet ideje alatt a támogatást igényelni, ennek ellenére az üzemeltetési támogatás központilag csökkentésre került 34.957 E Ft-tal. Kisebb pontosítás volt az óvodai létszámban, és a mesterpedagógusok kiegészítő támogatásában, így együttesen 140.052 E Ft-tal csökkent az állami támogatás a májusi lemondást követően.

 A települési önkormányzatok által biztosított egyes közszolgáltatásokat érintő bérintézkedések kiadásainak támogatásáról szóló 305/2020.(VI.30.) Korm.rendelet alapján kiegészítő támogatást kapott önkormányzatunk a minimálbér és a garantált bérminimum 2020. január 1-jétől történő emelésére és a pedagógusok 2020. július 1-jétől hatályba lépett illetményemeléseinek finanszírozásához, ez együttesen 143.811 E Ft többlettámogatást jelentett

 Az 51/2020.(III.30.) Korm.rendelet alapján kiegészítő támogatást biztosítottak a bölcsődei pótlék 2020. január 1-jei hatállyal történő emeléséből eredő többletkiadások ellentételezésére 27.189 E Ft összegben.

 A helyi önkormányzatok működésének általános támogatása bevételi előirányzata növekszik még a 2020. május-július közötti hónapokra járó bérkompenzáció összegével 2.340 E Ft-tal növelhető.

 A települési önkormányzatok szociális és gyermekjóléti feladatainak támogatása költségvetési soron a szociális ágazati összevont pótlék jogcímen 35.000 E Ft, és a szociális ágazatban egészségügyi végzettséghez kötött munkakörben foglalkoztatottak egészségügyi kiegészítő pótlék kifizetéséhez kapcsolódó támogatásként 724 E Ft került kiutalásra a május-július havi kifizetésekhez kapcsolódóan.

 A települési önkormányzatok kulturális feladatainak támogatási költségvetési soron kulturális illetménypótlék jogcímen 16.968 E Ft-tal szükséges emelni az előirányzatot, ami a 2020. május-július közti időszakra járó pótlék kifizetésének fedezetéül szolgált.

 Az állami támogatásokból származó pótelőirányzatok az érintett költségvetési szerveknél növelik a kapcsolódó kiadások előirányzatait.

 Egyéb működési célú támogatások előirányzatát 1.661 E Ft-tal szükséges megemelni, melynek tételei az alábbiak:

* A TOP Interaktív történelmi séták Zalaegerszegen projekthez kapott támogatás működési célú része 150 E Ft-tal,
* A Rákóczi szobor elhelyezéséhez és téralakításhoz az Emberi Erőforrások Minisztériumától kapott 7 millió Ft összegű támogatás működési célú része 1.511 E Ft.
1. ***Felhalmozási célú támogatások államháztartáson belülről*** rovaton az előirányzat 337.401 E Ft-tal növelhető. több feladathoz kapcsolódóan
* A 1403/2020. (VII.15.) Korm.határozat alapján három TOP-os projekthez érkezett kiegészítő támogatás, illetve a tartalékkeretek felhasználását is engedélyezték, ezekkel az összegekkel mind a projektek bevétele, mind a kiadása emelhető:

 - TOP-6.1.3 -15-ZL1-2016-00001 Helyi termelői és kézműves piac

 kialakítása Zalaegerszegen 89.974 E Ft

* TOP-6.1.4-16-ZL1-2017-00003 Helyi termelői és kézműves

piac kialakítása Zalaegerszegen - Göcsej Tudásközpont 145.747 E Ft

* TOP-6.5.1-16-ZL1-2017-00005 Petőfi S. Székhelyiskola

 energetikai korszerűsítése 79.341 E Ft

* A TOP Interaktív történelmi séták Zalaegerszegen projekthez kapott támogatás felhalmozási célú része 9.850 E Ft-tal,
* A Rákóczi szobor elhelyezéséhez és téralakításhoz az Emberi Erőforrások Minisztériumától kapott 7 millió Ft összegű támogatás felhalmozási célú része 5.489 E Ft,
* Bajcsy-Zsilinszky tér rekonstrukciója keretében a Szabadság emlékmű rekonstrukciójához 7.000 E Ft támogatást kapott önkormányzatunk a Nemzeti Kulturális Alapból.

3. A ***működési bevételek*** előirányzatát 152.481 E Ft-tal javasoljuk növelni. Legnagyobb tételek a nettó finanszírozású projektekhez kapcsolódó visszaigényelhető általános forgalmi adó. Fa értékesítésből, közművesítési hozzájárulásból és káresemények utáni biztosítói kártérítésből származó bevételek miatt emelhető az előirányzat. A helypénz és helybiztosításból származó bevétel előirányzatát 5.715 E Ft-tal javasoljuk csökkenteni a Vásárcsarnok veszélyhelyzet miatt kieső bevételei miatt. Az Aquapark üzemeltetés bevétele a tervezettől várhatóan elmarad, bruttó 10.160 E Ft-tal szükséges csökkenteni a bevételi előirányzatot, ugyanezzel az összeggel az üzemeltetési kiadás is csökkentésre kerül.

4. A ***felhalmozási bevételek*** előirányzatát 5.408 E Ft-tal javasoljuk emelni, három cserével vegyes ingatlan szerződésből származóan. A kiadási oldalon ugyanezzel az összeggel cserével vegyes ingatlanvásárlást is szükséges megjeleníteni.

5***. A működési célú átvett pénzeszközök*** előirányzata 6.256 E Ft-tal növelhető. Nyugdíjas Otthonházi adományból 5.800 E Ft folyt be, ennek 35 %-át a lakások felújítására, 65 %-át pedig az intézményben a működési feltételek javítására fordítjuk. A ZTE Sportszolg. Kft. a hiteltörlesztésre és kamatokra biztosított előző évi támogatás elszámolását követően 356 E Ft-ot utalt vissza az önkormányzat részére. Szintén előző évi támogatás elszámolásából származik a polgármesteri rendelkezésű kereten megjelenő 100 E Ft bevétel.

6. A ***felhalmozási célú átvett pénzeszközök*** előirányzata 1.000 E Ft-tal növelhető, egyik tétele a magánerős út építésekhez kapcsolódó lakossági befizetés, másik tétel a MOL Nyrt. adománya a katasztrófavédelmi feladatok magas szintű ellátásához.

7. A ***finanszírozási bevételek*** előirányzatát 232.861 E Ft-tal javasoljuk növelni. A TOP 6.1.1-16-00001 számú projekt elemeinek nagy része már megvalósult, de a „Körforgalmi csomópont kialakítása a 76. sz. főút és az észak-déli ipari parki út kereszteződésében” projektelem építési költségeire a jelenleg hatályos támogatási szerződés nem nyújt fedezetet. A forrás biztosítása érdekében a támogatási szerződés módosítására a kérelem elbírálása folyamatban van. Az Északi Ipari parkban történt fejlesztések használhatósága, a betelepült, vagy betelepülni kívánó vállalkozások igényeinek kielégítése szempontjából a körforgalom megépítése nem halasztható tovább, ezért javasoljuk, hogy a csomópont kialakításához szükséges 163.413 E Ft-ot a támogatási szerződés módosításáig az önkormányzat saját forrásból – értékpapír értékesítésből – megelőlegezze.

 Az Északi Ipari Parkban megvalósuló beruházáshoz szükséges két, jelenleg erdő művelési ágban lévő ingatlan megvásárlása 69.448 E Ft értékben, melynek forrását értékpapír értékesítésből lehet biztosítani. Az önkormányzat tulajdonába kerülő ingatlanok a beruházó részére értékesítésre kerülnek, a befolyó bevételből az igénybe vett értékpapír visszapótolható.

A bevételi előirányzatok változását a 1. tájékoztató tábla részletesen tartalmazza.

Kiadások előirányzatainak változása:

Az önkormányzat kiadási előirányzatainak változását a kapcsolódó bevételi előirányzatok növekedése, illetve költségvetési szervekhez történő leszervezések eredményezték, emellett átvezetésre kerültek a polgármesteri hatáskörben hozott előirányzat módosítások és az előirányzatok közötti átcsoportosítások is.

Néhány - veszélyhelyzetre tekintettel elmaradó – rendezvény, illetve támogatás előirányzata csökkentésre került az érintett szakosztályokkal történt egyeztetés után, a zárolt összegek a céltartalék elmaradó bevételek pótlása sor előirányzatát növelik.

A kiadási előirányzatok változását a 2. tájékoztató tábla részletesen tartalmazza.

Zalaegerszeg Megyei Jogú Város Önkormányzata által irányított költségvetési szervek előirányzatát a 2020. évi III. negyedévi módosítás során 139.631 E Ft-tal javasoljuk felemelni.

Az önkormányzati költségvetési támogatás keretösszegének növekedése 108.113 E Ft, amely az alábbi tételeket tartalmazza:

|  |  |
| --- | --- |
| - 2020. 5-7. hónapok után járó bérkompenzáció | 1.886 E Ft |
| - 2020. 5-7. hónapok után járó szociális ágazati pótlék | 16.199 E Ft |
| - 2020. 5-7. hónapok után járó kulturális pótlék | 16.968 E Ft |
| - Pedagógusbérek emelkedése a 24/2020. (II.24.) Korm. rendelet alapján | 34.598 E Ft |
| - Óvodai csoportcsökkenések miatt elvonás a 124/2020 (V.13) PM határozat alapján | -10.321 E Ft |
| - Jubileumi jutalmak és felmentések kifizetésének támogatása | 27.220 E Ft |
| - Sportlétesítmények Gondnoksága Intézmény elmaradt bevételeinek pótlása | 4.546 E Ft |
| - Humánigazgatási Osztály átcsoportosítása | 3.731 E Ft |
| - Polgármesteri Hivatal részére történő leszervezések |  13.286 E Ft |

A költségvetési szervek saját hatáskörben 31.518 E Ft-tal kérik felemelni a bevételi előirányzataikat.

Az államháztartáson belülről származó működési célú támogatások előirányzata 94.762 E Ft-tal, a felhalmozási célú támogatások előirányzata pedig 800 E Ft-tal nő, az előirányzat- növekedés főbb tételei:

 - EMMI, Nemzeti Kulturális Alap pályázati támogatásai, egyéb elnyert pályázatok.

- Közfoglalkoztatottak bérköltségének támogatása.

- Az önkormányzat támogatása kulturális és egyéb rendezvények megrendezéséhez.

- A Deák Könyvtár áfa megelőlegezésre kapott visszatérítendő támogatása.

A működési bevételek előirányzatát -65.674 E Ft-tal szükséges változtatni. A 2020. I. félévi étkezési adatok ismeretében a megtervezett térítési díj-bevétel csökkentése indokolt a Zegesznél, a bölcsődéknél és az óvodáknál.

A felhalmozási bevételek előirányzata 780 E Ft-tal emelkedik, tárgyi eszközök értékesítése következtében.

Az államháztartáson kívülről átvett működési támogatások előirányzata 200 E Ft-tal, a felhalmozási célú támogatások előirányzata 650 E Ft-tal nő.

A kiadási előirányzatok változása a bevételek felhasználásával összhangban történik.

A költségvetési szervek bevételi és kiadási előirányzatainak módosítását a 3. és 4. tájékoztató táblák tartalmazzák.

***2.§-hoz***

A jelenleg óvodában lévő 1.127 fő és az újonnan belépő 428 fő alapján a 2020/2021. nevelési évben 1.555 óvodáskorú gyermeknek szükséges biztosítani az óvodai ellátást.

A fentiekre tekintettel az indítható óvodai csoportok száma a 2020/2021. nevelési évben Zalaegerszeg Megyei Jogú Város Polgármesterének 124/2020.(V.13.) határozata alapján az eddigi 69 helyett 65 óvodai csoport, ami 24 fős átlagos csoportlétszámot jelent.

A fenti változás óvodánként 2 fő óvónő és 1 fő dajka létszámcsökkentést jelent.

A **Zalaegerszegi Landorhegyi Óvodában** a különleges bánásmódot igénylő gyermekek számának növekedése tapasztalható az elmúlt évek statisztikai mutatói alapján (magas számú SNI-s és BTM-es gyermek). A hatékony feladatvégzést, együttnevelést jelentősen segíti a pedagógiai asszisztensek munkája, ezért az óvodai csoportok csökkenése miatt felszabaduló 1 fő dajkát az intézmény pedagógiai asszisztens munkakörben szeretné tovább foglalkoztatni.

Az óvodás gyermekek létszámának csökkenése, valamint a különleges bánásmódot igénylő gyermekek számának növekedése miatt az alábbi módosításokat szükséges átvezetni az óvodapedagógus és az egyéb szakalkalmazottak tekintetében költségvetés III. negyedévi módosítása során:

Zalaegerszegi Belvárosi I. számú Óvoda: -2 fő óvónő, -1 fő dajka

Zalaegerszegi Belvárosi II. számú Óvoda: -2 fő óvónő, -1 fő dajka

Zalaegerszegi Kertvárosi Óvoda: -2 fő óvónő, -1 fő dajka

Zalaegerszegi Landorhegyi Óvoda: -2 fő óvónő

A fenti változtatások miatt az óvodák közalkalmazotti létszáma az alábbiak szerint módosul:

**Zalaegerszegi Belvárosi I. számú Óvoda** óvodapedagógus létszáma 37,5 főre, egyéb szakalkalmazotti létszáma 25 főre, összlétszáma pedig 69,5 főre csökken.

**Zalaegerszegi Belvárosi II. számú Óvoda** óvodapedagógus létszáma 31 főre, egyéb szakalkalmazotti létszáma 21 főre, összlétszáma pedig 60 főre változik.

**Zalaegerszegi Kertvárosi Óvoda** óvodapedagógus létszáma 37 főre, egyéb szakalkalmazotti létszáma 23 főre, összlétszáma 67 főre módosul.

**Zalaegerszegi Landorhegyi Óvoda** óvodapedagógus létszáma 35 főre, összlétszáma 65 főre csökken.

 ***3.§-hoz***

A költségvetési rendelet mellékleteiben a jelen módosítás tételeinek átvezetése megtörtént, a módosított mellékletek lépnek az eredetiek helyébe.

***4.§-hoz***

A rendelet hatálybalépésének időpontját és deregulációs rendelkezést tartalmaz. A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése alapján az indokolást a rendelet kihirdetését követően a Nemzeti Jogszabálytárban közzé kell tenni.